Man op wildsplaas verskeur: Nuwe verwikkelinge | Maroela Media
Die man wie se verskeurde liggaam Vrydagaand op 'n wildsplaas in die Hoedspruit-omgewing in Limpopo gevind is, is toe nie 'n plaaswerker soos die polisie aanvanklik vermoed het nie.
Lt.kol. Moatshé Ngoepe, provinsiale polisiewoordvoerder, het gesê daar is aanvanklik gedink die oorledene was 'n werker op die plaas wat met 'n trekker na sy blyplek gery het toe die trekker 'n paar meter voor sy eindbestemming vasgeval het. Daar is vermoed hy het te voet verder geloop, waarna 'n trop leeus hom oorval en verskeur het.
"Net die helfte van 'n liggaam is opgespoor," het Ngoepe gesê.
Volgens Ngoepe het verdere ondersoek aan die lig gebring dit was nie die trekkerbestuur wat verskeur is nie.
"Die plaaswerker is ongedeerd gevind. Die polisie ondersoek die moontlikheid dat die man dalk 'n stroper was aangesien 'n jaggeweer in die omgewing van die toneel gevind is."
Ngoepe het gesê die proses om die identiteit van die vermeende stroper vas te stel het begin. "Sy kop is deel van die oorskot wat op die toneel gevind is en sal gebruik word in die geregtelike doodsondersoek."
Ngoepe het 'n beroep op die publiek gedoen wat 'n familielid vermis en wat die oorledene kan uitken, om die Hoedspruit-polisie te bel.
As dit wel n stroper was, sal hy defnitief nooit weer kan stroop nie! Daar het jy dit nou van jou skelm wees!